b"\n_START_ARTICLE_\nEstromateid\n_START_SECTION_\nEtimologia\n_START_PARAGRAPH_\nDel grec stromatos (cobrellit) i, tamb\xc3\xa9, stromataios,-ou (una mena de peix amb el cos aplanat i tacat).\n_START_SECTION_\nDescripci\xc3\xb3\n_START_PARAGRAPH_\nCos for\xc3\xa7a alt i comprimit, de grand\xc3\xa0ria mitjana i de color blau o argentat. Escates petites i cicloides, repartides per tot el cos llevat del cap. La l\xc3\xadnia lateral segueix el perfil dorsal. El cap presenta un perfil c\xc3\xb2nic i \xc3\xa9s alt amb la cara curta. Ulls petits i envoltats per un teixit adip\xc3\xb3s que s'est\xc3\xa9n fins als orificis nasals. Opercle prim i amb dues espines febles, planes i mal definides. Boca petita i amb dents petites, les quals tenen tres c\xc3\xbaspides. Una \xc3\xbanica aleta dorsal d'aspecte subtriangular. Aleta anal amb una forma semblant a l'anterior i amb 2-6 espines i 30-50 radis tous. Aletes pectorals amples i una mica m\xc3\xa9s llargues que la longitud del cap. No tenen aletes pelvianes o b\xc3\xa9 aquestes s\xc3\xb3n rudiment\xc3\xa0ries. Aleta caudal r\xc3\xadgida i for\xc3\xa7a forcada. Pres\xc3\xa8ncia de cintura pelviana.\n_START_SECTION_\nReproducci\xc3\xb3\n_START_PARAGRAPH_\nLes larves es troben al pl\xc3\xa0ncton ner\xc3\xadtic.\n_START_SECTION_\nH\xc3\xa0bitat i distribuci\xc3\xb3 geogr\xc3\xa0fica\n_START_PARAGRAPH_\nGeneralment, s\xc3\xb3n peixos pel\xc3\xa0gics costaners d'aig\xc3\xbces c\xc3\xa0lides i temperades, els quals es troben a la plataforma continental d'Am\xc3\xa8rica (el Canad\xc3\xa0, els Estats Units -com ara, la badia de Chesapeake-, el corrent de Calif\xc3\xb2rnia, M\xc3\xa8xic, Hondures, El Salvador, Costa Rica, Nicaragua, Panam\xc3\xa0, Col\xc3\xb2mbia, l'Equador, el Per\xc3\xba, Xile -incloent-hi l'arxip\xc3\xa8lag Juan Fern\xc3\xa1ndez-, el corrent de Humboldt, l'Argentina, les illes Malvines, l'Uruguai, el Brasil, Guyana, la Guaiana Francesa, Surinam, el mar Carib, Vene\xc3\xa7uela, Trinitat i Tobago, Grenada, Aruba, Cura\xc3\xa7ao, Barbados, la Rep\xc3\xbablica Dominicana, Hait\xc3\xad, Jamaica, Puerto Rico, Cuba, Guatemala i el golf de M\xc3\xa8xic), de l'Atl\xc3\xa0ntic oriental (la mar Mediterr\xc3\xa0nia, la pen\xc3\xadnsula Ib\xc3\xa8rica, el Marroc, Maurit\xc3\xa0nia, el corrent de Can\xc3\xa0ries, Cap Verd, Guinea Bissau, Guinea, la Costa d'Ivori, el Gabon, el corrent de Guinea, el corrent de Benguela, Angola, Nam\xc3\xadbia i Sud-\xc3\xa0frica) i de la conca Indo-Pac\xc3\xadfica (l'Ar\xc3\xa0bia Saudita, els Emirats \xc3\x80rabs Units, Bahrain, Qatar, Oman, Kuwait, l'Iraq, l'Iran, el Pakistan, l'\xc3\x8dndia -incloent-hi les illes Andaman-, Sri Lanka, Bangla Desh, Birm\xc3\xa0nia, Tail\xc3\xa0ndia, Cambodja, la Xina -incloent-hi Hong Kong-, Taiwan, la pen\xc3\xadnsula de Corea, el Jap\xc3\xb3, el Vietnam, Mal\xc3\xa0isia, Indon\xc3\xa8sia i les illes Filipines).\n_START_SECTION_\nEstat de conservaci\xc3\xb3\n_START_PARAGRAPH_\nPeprilus medius, Peprilus paru, Peprilus simillimus, Peprilus snyderi i Stromateus stellatus apareixen a la Llista Vermella de la UICN a causa d'un possible exc\xc3\xa9s en les seues captures per part de les flotes pesqueres.\n_START_SECTION_\nObservacions\n_START_PARAGRAPH_\nNo formen part del comer\xc3\xa7 de peixos ornamentals."